Document ID: 32014R0059

UREDBA KOMISIJE (EU) br. 59/2014
оd 23. siječnja 2014.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe sumpornog dioksida - sulfita (E 220 - E 228) u aromatiziranim proizvodima na bazi vina
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani i uvjeti njihove uporabe.
(2)
Popis prehrambenih aditiva Unije može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju zahtjeva.
(3)
Zahtjev za odobravanje uporabe sumpornog dioksida - sulfita (E 220 - E 228) u aromatiziranim proizvodima na bazi vina kako su utvrđeni člankom 2. Uredbe Vijeća (EEZ) br. 1601/91 (3) proizvođači tih proizvoda podnijeli su 27. ožujka 2013. i on je stavljen na raspolaganje državama članicama.
(4)
Postoji tehnološka potreba za uporabom sumpornog dioksida - sulfita (E 220 - E 228) u aromatiziranim proizvodima na bazi vina. Sumporni dioksid - sulfiti (E 220 - E 228) dodaju se kako bi zaustavili oksidaciju i spriječili mikrobiološku kontaminaciju, čime se postiže bolje očuvanje okusa i boje proizvoda. Ti bi proizvodi, poput vermuta, trebali biti posebno zaštićeni jer se često čuvaju dugo vremena nakon što se boca otvori.
(5)
Znanstveni odbor za hranu utvrdio je prihvatljive dnevne unose za sumporni dioksid - sulfite (E 220 - E 228) (4). Aromatizirani proizvodi na bazi vina alkoholna su pića koja se obično konzumiraju kao alternativa drugim alkoholnim pićima, poput vina, u kojima su sumporni dioksid - sulfiti dozvoljeni. Dodatno izlaganje sumpornom dioksidu - sulfitima (E 220 - E 228) zbog te nove uporabe i dalje će biti ograničeno te se njime neće povećati ukupni unos. Stoga je primjereno dopustiti uporabu sumpornog dioksida - sulfita (E 220 - E 228) kao konzervansa i antioksidanta u aromatiziranim proizvodima na bazi vina.
(6)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako predmetno ažuriranje neće imati utjecaj na zdravlje ljudi. Budući da se odobrenjem uporabe sumpornog dioksida - sulfita (E 220 - E 228) kao konzervansa i antioksidanta u aromatiziranim proizvodima na bazi vina ažurira taj popis čime se ne utječe na zdravlje ljudi, nije potrebno zatražiti mišljenje Europske agencije za sigurnost hrane.
(7)
Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. siječnja 2014.

Labels: 0
3
17